Predkladacia správa

	Návrh zákona, ktorým sa mení a dopĺňa zákon č. 2/2005 Z. z. o posudzovaní a kontrole hluku vo vonkajšom prostredí a o zmene zákona Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov v znení zákona č. 461/2008 Z. z. a o zmene zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov sa predkladá ako iniciatívny materiál Ministerstva zdravotníctva Slovenskej republiky.
	Cieľom predkladaného návrhu je odstránenie problémov vyplývajúcich z niektorých ustanovení zákona č. 2/2005 Z. z. na základe skúseností z bežnej praxe a tiež aktualizácia a upresnenie niektorých ustanovení na základe zmien vykonaných v legislatíve v poslednom období.
Uvedený návrh zákona nemá finančný dopad na štátny rozpočet a na rozpočet vyšších územných celkov.
Uvedenie návrhu zákona do praxe zvyšuje nároky na rozpočet obcí zabezpečujúcich vypracovanie strategických hlukových máp a akčných plánov ochrany pred hlukom podľa zákona č. 2/2005 Z. z.; tieto finančné prostriedky môžu obce získavať zo štrukturálnych fondov Európskej únie. 
Vypustenie ustanovenia zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov týkajúceho sa povinnosti každoročnej objektivizácie a hodnotenia hluku zníži finančné náklady fyzických osôb-podnikateľov a právnických osôb používajúcich alebo prevádzkujúcich zdroje hluku, infrazvuku alebo vibrácií. 
             Navrhovaná právna úprava je v súlade s Ústavou Slovenskej republiky, s právnym poriadkom Slovenskej republiky a s medzinárodnými zmluvami a inými dokumentmi, ktorými je Slovenská republika viazaná.
	Materiál bol v dňoch od 22. augusta 2008 do 16. septembra 2008 predmetom medzirezortného pripomienkového konania a na rokovanie vlády Slovenskej republiky sa predkladá s rozporom s Úniou miest Slovenska a s Hlavným mestom Slovenskej republiky Bratislava.
       	Návrh zákona prerokovala dňa 13. januára 2009 Legislatívna rada vlády Slovenskej republiky, pripomienky ktorej sú do predloženého materiálu zapracované.